REGULAMENTUL (UE) NR. 1233/2009 AL COMISIEI
din 15 decembrie 2009
de stabilire a unei măsuri specifice de sprijinire a pieței în sectorul laptelui și produselor lactate
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 186 și articolul 188 alineatul (2), coroborate cu articolul 4,
întrucât:
(1)
Prețurile laptelui și produselor lactate au scăzut drastic pe piața mondială, din cauza reducerii cererii pe fondul crizei economice și financiare. Prețurile laptelui și produselor lactate au înregistrat scăderi importante și pe piața comunitară, din cauza crizei și a ofertei variabile.
(2)
Scăderea prețurilor laptelui și produselor lactate în Uniunea Europeană a afectat puternic prețurile la poarta fermei. Refacerea durabilă necesită o perioadă semnificativă de timp. Prin urmare, este necesar să se acorde statelor membre un pachet financiar pentru a veni în sprijinul fermierilor producători de lapte și produse lactate care sunt afectați grav de criza din sectorul lactatelor și se confruntă cu probleme de lichidități în aceste circumstanțe.
(3)
Pachetul financiar pentru fiecare stat membru trebuie să se calculeze pe baza producției de lapte din perioada 2008/2009 din cadrul cotelor naționale. Statele membre trebuie să distribuie sumele naționale disponibile pe baza unor criterii obiective și într-un mod nediscriminatoriu, astfel încât să se evite distorsionarea pieței și denaturarea concurenței.
(4)
Punerea în aplicare a prezentului regulament trebuie să se efectueze luând în considerare practicile instituționale din fiecare stat membru.
(5)
Ajutorul pentru fermierii producători de lapte și produse lactate trebuie să se acorde sub forma unei măsuri de intervenție destinate să regleze piețele agricole, în conformitate cu articolul 3 alineatul (1) litera (b) din Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (2).
(6)
Din motive bugetare, Comunitatea va finanța cheltuielile suportate de statele membre pentru ajutorul financiar destinat fermierilor producători de lapte și produse lactate numai dacă aceste plăți se efectuează până la un anumit termen limită.
(7)
Pentru a asigura atât transparența, cât și monitorizarea și administrarea corespunzătoare a pachetelor naționale, statele membre trebuie să comunice Comisiei criteriile obiective folosite pentru determinarea metodelor de acordare a ajutorului și măsurile luate pentru a evita distorsionarea pieței.
(8)
Pentru ca fermierii producători de lapte și produse lactate să primească ajutorul în cel mai scurt timp posibil, trebuie să se permită statelor membre să pună în aplicare prezentul regulament cât mai repede posibil. Prin urmare, este necesar ca acesta să intre în vigoare fără întârziere.
(9)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Statele membre folosesc sumele stabilite în anexă pentru furnizarea de ajutoare fermierilor producători de lapte și produse lactate grav afectați de criza din sectorul lactatelor, pe baza unor criterii obiective și într-un mod nediscriminatoriu, astfel încât aceste plăți să nu producă denaturarea concurenței.
Articolul 2
(1) Se consideră că măsurile prevăzute la articolul 1 din prezentul regulament sunt măsuri de intervenție destinate să regleze piețele agricole în sensul articolului 3 alineatul (1) litera (b) din Regulamentul (CE) nr. 1290/2005.
(2) Plățile pentru ajutorul menționat la articolul 1 se efectuează de către statele membre până cel târziu la 30 iunie 2010.
Articolul 3
În ceea ce privește ajutorul prevăzut la articolul 1, statele membre comunică Comisiei:
(a)
fără întârziere și cel târziu până la 31 martie 2010, descrierea criteriilor obiective utilizate pentru determinarea metodelor de acordare a ajutorului și măsurile luate pentru a evita distorsionarea pieței;
(b)
cel târziu până la 30 august 2010, valorile totale ale ajutorului plătit și numărul și tipul beneficiarilor.
Articolul 4
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 15 decembrie 2009.